**Deti, aj vám sa občas nechce ísť večer do postieľky?**

Práve v momente, keď mamka a ocko zavelia: „Umyť zuby a spať!"- vám napadne, že si ešte treba zahrať schovávačku, pohrať sa s hračkami alebo si zahádzať loptu?

Tak si predstavte, že Hanka musela byť v postieľke v nemocnici od rána do večera.

Bola to poriadna otrava. Aby jej čas rýchlejšie ubiehal, otvorila si veľkú obrázkovú knižku. Bola to kniha o podmorskom živote.

***„Hlboko v mori,“***čítala Hanka, ***„žijú obrovské veľryby, ktoré sa volajú vráskavce dlhoplutvé . Keď sa narodí veľrybie mláďa, mamka veľryba ho pravidelne vynáša na hladinu, aby sa nadýchlo.“***

Klop klop – ozvalo sa zrazu.

Dvere sa pootvorili a dnu ľahučko vletelo niekoľko mydlových bublín.

***„Dobrý deň, môžeme ďalej?“*** usmiali sa na Hanku zdravotní klauni.

Ten vysoký s ružovým klobúčikom sa volal doktor Špageta.

Tá v kvetinových šatách, to bola sestrička Trdlová. A bol s nimi aj Jurko, Hankin kamarát z vedľajšej izby.

***„Čo to máš?“***spýtal sa Jurko.

Hanke sa cez tvár tiahla hadička. Spoza ľavého ucha popod nos až k pravému uchu.

***„To je kyslík. Dal mi to ujo doktor, aby sa mi lepšie dýchalo,“*** vysvetlila Hanka.

***„Ale prosím vás,“*** namietal doktor Špageta. ***„Aký kyslík? Nevidíte? To je potápačská výstroj! Hanka je potápačka a dnes sa chystá ponoriť na dno oceánu.“***

***„Môžem aj ja?“***nadšene sa hlásil Jurko.***„Viem zadržať dych na 30 sekúnd! Skúšal som si to vo vani.“***

***„Berieme vás obidvoch do potápačského tímu!“***vyhlásila sestrička Trdlová.***„Tak ako deti, pripravené? Odpočítam na tri. Raz-dva-tri a šup do vody!“***

Hanka zatvorila oči a zadržala dych. Zrazu všetko stíchlo.

Keď oči zase otvorila, všade okolo sa vlnili modrasté farby oceánu.

Lúče slnka pod vodou mihotavo tancovali, okolo plávali krásne farebné rybičky a pod skalu zaliezol krab s dlhými fúzmi.

Hanka načiahla ruku k ružovkastým koralom a zrazu sa dotkla čohosi veľkého, studeného a hrboľatého. Priamo pred ňou sa vynorilo sivo-modré telo s plutvami.

Bolo to veľrybie mláďa. Narodilo sa len pred pár týždňami, no už teraz bolo dlhé ako auto. Hanka sa v prvej chvíli zľakla. No keď videla, ako na ňu veľryba hľadí smutnými očkami, pochopila, že niečo nie je v poriadku. Malej veľrybke chýbala maminka.

A bez maminky je mláďatku vždy veľmi smutno a čo je ešte horšie, o chvíľu mu dôjde dych.

Hanka dostala nápad. Spoza uší si vytiahla hadičku. Nasmerovala ju do veľrybích úst a veľryba si potiahla kyslík - celkom akoby pila limonádu cez slamku. ttps://youtu.be/k7apRP4nI30

Veľrybka ožila a radostne zamávala plutvami. Všade okolo sa rozvírili drobné bublinky.

Vtom sa nad Hankou objavil obrovský tieň. Veľrybia maminka sa ponáhľala za svojím mláďatkom. Jemne ho nabrala na svoj široký chrbát a už stúpali k hladine.

Hanka chytila veľrybu za plutvu a o chvíľu sa aj ona zhlboka nadýchla vzduchu.

Zvlnené more sa razom zmenilo na vlny paplónu v postieľke.

***„Videl si to, Jurko?“*** žiarila šťastím Hanka.

***„Videl,"***usmieval sa Jurko. ***„Veď ty si zachránila veľrybie mláďa!"***

***„Aj veľryby potrebujú kyslík. Presne, ako ja,"***dodala Hanka.

Zdravotní klauni zahrali deťom námornícku pieseň. Potom si zakývali na rozlúčku. Už teraz sa tešia, kam sa doplavia nabudúce.